Document ID: 31988L0321

Komisijas Direktīva
(1988. gada 16. maijs),
ar ko tehnikas attīstībai pielāgo Padomes Direktīvu 71/127/EEK par dalībvalstu tiesību aktu tuvināšanu attiecībā uz mehānisku transportlīdzekļu atpakaļskata spoguļiem
(88/321/EEK)
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu,
ņemot vērā Padomes Direktīvu 71/127/EEK (1971. gada 1. marts) par dalībvalstu tiesību aktu tuvināšanu attiecībā uz mehānisku transportlīdzekļu atpakaļskata spoguļiem [1], kurā jaunākie grozījumi izdarīti ar Komisijas Direktīvu 86/562/EEK [2], un jo īpaši tās 9. pantu,
tā kā, ņemot vērā iegūto pieredzi un pašreizējos jaunākos sasniegumus, tagad ir iespējams noteikt stingrākas dažas prasības Direktīvā 71/127/EEK, lai uzlabotu ceļu satiksmes drošību;
tā kā esošās prasības N2 kategorijas transportlīdzekļiem, kuru masa pārsniedz 7,5 tonnas, un N3 kategorijas transportlīdzekļiem, izņemot puspiekabju vilcējus, ir izrādījušās neatbilstīgas attiecībā uz transportlīdzekļa ārējo redzamības zonu sānos un aizmugurē; tā kā jāparedz tā dēvētā "platleņķa" tipa papildu atpakaļskata spoguļa uzstādīšana, lai novērstu šo trūkumu;
tā kā esošās prasības attiecībā uz N2 kategorijas transportlīdzekļiem, kuru masa pārsniedz 7,5 tonnas, arī ir izrādījušās neatbilstīgas attiecībā uz redzamības zonu, kas atrodas pie vadītājam pretējā pusē esošā kabīnes sāna; tā kā jāparedz "tuvās redzamības" tipa atpakaļskata spoguļa uzstādīšana, lai novērstu šo trūkumu;
tā kā šajā direktīvā paredzētie pasākumi ir saskaņā ar atzinumu, ko sniegusi Komiteja to direktīvu pielāgošanai tehnikas attīstībai, kuras attiecas uz tehnisko šķēršļu atcelšanu tirdzniecībā mehānisko transportlīdzekļu nozarē,
IR PIEŅĒMUSI ŠO DIREKTĪVU.
1. pants
Ar šo Direktīvas 71/127/EEK II un III pielikumu groza saskaņā ar šīs direktīvas pielikumu.
2. pants
1. No 1989. gada 1. janvāra tādu iemeslu dēļ, kas saistīti ar atpakaļskata spoguļiem, dalībvalstis nedrīkst:
- atteikties piešķirt EEK tipa apstiprinājumu, izsniegt Direktīvas 70/156/EEK [3] 10. panta 1. punkta trešajā ievilkumā paredzēto dokumentu vai piešķirt valsts tipa apstiprinājumu transportlīdzekļa tipam,
- vai aizliegt transportlīdzekļa nodošanu ekspluatācijā,
ja attiecīgā tipa transportlīdzekļa vai transportlīdzekļu atpakaļskata spoguļi atbilst šīs direktīvas prasībām.
2. No 1990. gada 1. oktobra dalībvalstis:
- vairs nedrīkst izsniegt Direktīvas 70/156/EEK 10. panta 1. punkta trešajā ievilkumā paredzēto dokumentu transportlīdzekļa tipam, kura atpakaļskata spoguļi neatbilst šīs direktīvas noteikumiem,
- var atteikt valsts tipa apstiprinājuma piešķiršanu transportlīdzekļa tipam, kura atpakaļskata spoguļi neatbilst šīs direktīvas noteikumiem,
- var aizliegt tādu transportlīdzekļu nodošanu ekspluatācijā, kuru atpakaļskata spoguļi neatbilst šīs direktīvas noteikumiem.
3. pants
Dalībvalstīs stājas spēkā noteikumi, kas vajadzīgi, lai izpildītu šo direktīvu vēlākais līdz 1989. gada 1. janvārim. Dalībvalstis par to tūlīt informē Komisiju.
4. pants
Šī direktīva ir adresēta dalībvalstīm.
Briselē, 1988. gada 16. maijā

Labels: 7
3
15
8